**MINISTERUL TRANSPORTURILOR ȘI INFRASTRUCTURII**

**ORDIN**

**Nr. ….......… din ……………….**

**pentru modificarea și completarea anexelor nr. 1 și 3 la Ordinul ministrului transporturilor nr.733/2013 pentru aprobarea Normelor privind autorizarea școlilor de conducători auto și a instructorilor auto, a Normelor privind atestarea profesorilor de legislație rutieră și a instructorilor de conducere auto, a Metodologiei de organizare și desfășurare a cursurilor de pregătire teoretică și practică a persoanelor în vederea obținerii permisului de conducere, a Programei de școlarizare, precum și privind condițiile și obligațiile pentru pregătirea teoretică și practică a persoanelor în vederea obținerii permisului de conducere**

 În temeiul prevederilor art. 62 alin. (2) și alin. (3), art. 63 și art. 64 din Ordonanța Guvernului nr. 27/2011 privind transporturile rutiere, cu modificările și completările ulterioare, precum și ale art.9 alin. (4) din Hotărârea Guvernului nr.370/2021 privind privind organizarea și funcționarea Ministerului Transporturilor și Infrastructurii,

viceprim-ministrul, ministrul transporturilor și infrastructurii emite următorul ordin:

**Art. I** – Anexele nr. 1 și 3 la Ordinul nr. 733/2013 pentru aprobarea Normelor privind autorizarea școlilor de conducători auto și a instructorilor auto, a Normelor privind atestarea profesorilor de legislație rutieră și a instructorilor de conducere auto, a Metodologiei de organizare și desfășurare a cursurilor de pregătire teoretică și practică a persoanelor în vederea obținerii permisului de conducere, a Programei de școlarizare, precum și privind condițiile și obligațiile pentru pregătirea teoretică și practică a persoanelor în vederea obținerii permisului de conducere, publicate în Monitorul Oficial al României, Partea I, nr. 267 și 267 bis din 13 mai 2013, se modifică și se completează după cum urmează:

1. La anexa nr. 1, anexa nr. 1a) la Normele privind autorizarea şcolilor de conducători auto şi a instructorilor auto, paragraful „Categoria CE” se modifică și va avea următorul cuprins:

 „Categoria CE - vehicul articulat sau un ansamblu format dintr-un vehicul de examen din categoria C şi o remorcă cu lungimea de cel puţin 7,5 m; atât vehiculul articulat cât şi ansamblul trebuie să aibă o masă totală maximă autorizată de cel puţin 20.000 kg, o lungime de cel puţin 14 m şi o lăţime de cel puţin 2,4 m, să atingă o viteză de cel puţin 80 km/h, să fie echipate cu sistem de prevenire a blocării roţilor în timpul frânării (ABS) şi cu un dispozitiv de înregistrare definit conform Regulamentului (CEE) nr. 3821/85 al Consiliului din 20 decembrie 1985 privind aparatura de înregistrare în transportul rutier sau Regulamentului (UE) nr. 165/2014 al Parlamentului European şi al Consiliului din 4 februarie 2014 privind tahografele în transportul rutier, de abrogare a Regulamentului (CEE) nr. 3.821/85 al Consiliului privind aparatura de înregistrare în transportul rutier şi de modificare a Regulamentului (CE) nr. 561/2006 al Parlamentului European şi al Consiliului privind armonizarea anumitor dispoziţii ale legislaţiei sociale în domeniul transporturilor rutiere, după caz; compartimentul pentru mărfuri al remorcii constă dintr-un corp închis care este cel puţin tot atât de lat şi de înalt ca şi cabina; atât vehiculul articulat, cât şi ansamblul trebuie să aibă o masă reală totală de minimum 15.000 kg.”

2. La anexa nr. 3, articolul 42 alineatul (1), litera t) se modifică și va avea următorul cuprins:

„t) să inscripţioneze vehiculele cu care efectuează pregătirea practică, pe părţile laterale, cu autocolante al cărui modelului este prevăzut la anexa nr. 5 la prezenta Metodologie, pe care trebuie să se regăsească denumirea şcolii de conducători auto, numărul autorizaţiei şi categoriile pentru care este valabilă autorizaţia. În cazul în care școala de conducători auto dorește să aplice mai multe inscripționări/colantări ale vehiculelor, acestea vor conține numai denumirea școlii de conducători auto, așa cum aceasta figurează în autorizație, precum și categoria/categoriile pentru care școala este autorizată. ”

3. La anexa nr. 3, articolul 42 alineatul (1), după litera x) se introduce o literă nouă, litera y) cu următorul cuprins:

„y) să afișeze/colanteze într-un mod vizibil, la intrarea principală pe ușa de acces în sediul școlii de conducători auto, cu denumirea acesteia așa cum figurează în autorizație, precum și cu categoria/categoriile pentru care școala este autorizată.”

**Art. II -** Autoritatea Rutieră Română – A.R.R. și Inspectoratul de Stat pentru Controlul în Transportul Rutier vor duce la îndeplinire prevederile prezentului ordin.

**Art. III -** Prezentul ordin se publică în Monitorul Oficial al României, Partea I.

**Viceprim-ministru,**

**ministrul transporturilor și infrastructurii,**

**Sorin Mihai GRINDEANU**

**SECRETAR DE STAT**

**SECRETAR GENERAL**

**Mariana IONIȚĂ**

**SECRETAR GENERAL ADJUNCT**

**Adrian Daniel GĂVRUȚA**

**DIRECŢIA AVIZARE**

**DIRECTOR**

**Laura Elena ȚOPA**

**DIRECŢIA TRANSPORT RUTIER**

**DIRECTOR**

**Adriana KALAPIS**

**AUTORITATEA RUTIERĂ ROMÂNĂ – A.R.R.**

**DIRECTOR GENERAL**

**Costel Dorin ȘTEFAN**

**INSPECTORATUL DE STAT PENTRU CONTROLUL ÎN TRANSPORTUL RUTIER**

**INSPECTOR DE STAT ȘEF**

**Mihai ALECU**